SL Uradni list Evropske unije C 34/11

Objava vloge za na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 34/05

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„SCHROBENHAUSENER SPARGEL“/„SPARGEL AUS DEM SCHROBENHAUSENER LAND“/„SPARGEL AUS DEM ANBAUGEBIET SCHROBENHAUSEN“

ES št.: DE-PGI-0005-0678-20.02.2008

ZGO ( X ) ZOP ( )

1. Ime:

„Schrobenhausener Spargel“/„Spargel aus dem Schrobenhausener Land“/„Spargel aus dem Anbaugebiet Schrobenhausen“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda (v skladu s Prilogo II k Uredbi (ES) št. 1898/2006):

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

„Schrobenhausener Spargel“, „Spargel aus dem Schrobenhausener Land“, „Spargel aus dem Anbaugebiet Schrobenhausen“ (v nadaljnjem besedilu: „Schrobenhausener Spargel“) so užitna stebla špargljev (Asparagus officinalis), ki se prodajajo kot olupljena ali neolupljena. „Schrobenhausener Spargel“ se proizvajajo na okolju prijazen način in v skladu s predpisi dobre kmetijske prakse.

Barva belih „Schrobenhausener Spargel“ lahko variira od bele do vijolične, sami šparglji pa ne smejo biti daljši od 22 cm. Zeleni „Schrobenhausener Spargel“ ne smejo preseči dolžine 27 cm.

„Schrobenhausener Spargel“ se pripravljajo v skladu s standardom UNECE FFV04 (Asparagus).

Imajo značilen močan, rahlo oreškast okus špargljev.

Obiranje enkrat do dvakrat na dan ter skrbno in ustrezno ravnanje po obiranju zagotavljata potrošnikom sveže „Schrobenhausener Spargel“ ne glede na način distribucije.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

„Schrobenhausener Spargel“ se lahko pridelujejo izključno na točno določenih območjih.

3.6 Posebna pravila za rezanje, ribanje, pakiranje itd.:

Po obiranju je treba šparglje nemudoma postaviti na hladno, da se ohrani njihova kakovost. Stebla se skrbno razrežejo po dolžini in razvrstijo. Nato jih je treba hraniti na hladnem mestu pri temperaturi 1–2 °C in z visoko vlažnostjo zraka. Proizvajalec ne sme prekiniti hladilne verige.

Vsebina posameznega pakiranja mora biti enaka, kar pomeni, da lahko vsako pakiranje vsebuje samo šparglje iz območja Schrobenhausen (glej točko 4.) iste kakovosti, barvne skupine in velikosti. Obenem mora biti iz vidnega dela pakiranja razvidna celotna vsebina.

3.7 Posebna pravila za označevanje:

„Schrobenhausener Spargel“ morajo biti opremljeni z naslednjo oznako:

4. Jedrnata opredelitev geografskega območja:

Območje pridelovanja na Bavarskem, kjer se pridelujejo „Schrobenhausener Spargel“, zajema občine Aichach, Aresing, Berg im Gau, Brunnen, Gachenbach, Geisenfeld, Gerolsbach, Hohenwart, Inchenhofen, Karlskron, Kühbach, Langenmosen, Pfaffenhofen an der Ilm, Pörnbach, Pöttmes, Reichertshofen, Rohrbach, Schrobenhausen in Waidhofen, ki so v okrožjih Neuburg-Schrobenhausen, Aichach-Friedberg in Pfaffenhofen an der Ilm.

5. Povezava z geografskim območjem:

5.1 Posebnost geografskega območja:

Ime kraja Schrobenhausen je neločljivo povezano z njegovim najbolj znanim proizvodom, šparglji „Schrobenhausener Spargel“, o čemer priča tudi že desetletja uveljavljena raba logotipa s silhueto kraja Schrobenhausen.

Najstarejši znani dokument, v katerem se omenja gojenje špargljev v Schrobenhausnu, je iz leta 1851, in sicer gre za članek v glasilu „Wochenblatt“ z datumom 12. julij 1851.

Že leta 1856 je Sandizellski grof pošiljal šparglje plemenitim meščanom Münchna, leta 1913 pa je Christian Schad iz Groß-Geraua odprl prvi obsežen nasad špargljev.

Območje odlikujejo ugodni pogoji za pridelovanje. Prevladujejo tla s sviščem, v zmernih količinah se pojavljajo tudi lahka terciarna tla s tipično vsebnostjo mulja in ilovice. Taka tla se spomladi hitro ogrejejo, so enostavna za obdelovanje ter omogočajo hitro in pokončno rast špargljev.

Tla so lahka, peščena in globoka, odlikuje pa jih visoka prepustnost za zrak. Pridelovanje špargljev „Schrobenhausener Spargel“ je še posebej omejeno na naslednje tipe tal:

pesek (S)

rahlo ilovnat pesek (Sl)

ilovnat pesek (lS)

zelo ilovnat pesek (SL)

Območje pridelovanja Schrobenhausen leži na višini okoli 400 m nad morjem, povprečna letna temperatura pa je 7,5 °C. Povprečna letna količina padavin je 827 mm (količina padavin v zadnjih 25 letih), pri čemer povprečno 280 mm dežja pade med junijem in avgustom.

5.2 Posebnost proizvoda:

Kakovost špargljev „Schrobenhausener Spargel“ izvira iz opisanih podnebnih pogojev in tipov tal na opredeljenem geografskem območju.

Velika prepoznavnost, ki jo je v potrošniški raziskavi potrdila Tehnična univerza v Münchnu in ki izhaja iz pogojev pridelovanja (posebno hitra rast daje špargljem nežno kakovost in značilen močan, rahlo oreškast okus), je povezana z dobrim imenom in posebnim ugledom tega kmetijskega proizvoda, ki obstaja tudi zunaj svojega območja pridelovanja. Poleg že omenjenega edinstvenega okusa špargljev „Schrobenhausener Spargel“ potrošniki najbolj cenijo njihovo svežino in poreklo.

Združenje proizvajalcev špargljev Južne Bavarske (Spargelerzeugerverband Südbayern e.V.) priporoča predvsem sorte, ki zlasti izpolnjujejo agronomske zahteve (preizkusi na terenu) in zahteve glede okusa na podlagi senzoričnih preizkusov v zvezi s specifikacijo. Združenje te sorte navaja na svoji spletni strani (http://www.spargel.de/anbau), podatke pa posodablja vsako leto.

„Schrobenhausener Spargel“ so bili vključeni tudi v podatkovno bazo značilnih regionalnih posebnosti dežele Bavarske, kar še dodatno potrjuje njihovo posebnost in edinstvenost.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Razlogi za značilne lastnosti „Schrobenhausener Spargel“ so ne le v podnebju in posebnih tleh v tej regiji, temveč tudi v dolgi tradiciji gojenja špargljev na območju Schrobenhausna in strokovnemu znanju kmetov, ki šparglje gojijo že več rodov. Zaradi lahkih peščenih tal in vsakodnevnega obiranja imajo „Schrobenhausener Spargel“ posebej nežna stebla.

Ugled

Članki v schrobenhausenskem glasilu „Wochenblatt“ iz leta 1914 in oglasi iz 20-ih let preteklega stoletja pričajo o razmahu priljubljenosti špargljev v schrobenhausenski regiji. Do leta 1933 je ugled „Schrobenhausener Spargel“ dosegel München. V 50-ih letih so to specialiteto gojili številni mali kmetje, največjo priljubljenost pa je območje gojenja „Schrobenhausener Spargel“ uživalo sredi 70-ih in konec 80-ih let.

Dejavnost špargljev danes pokriva območje okoli 900 hektarjev (vključno s proizvodnjo sadik) in je postalo eden glavnih gospodarskih dejavnikov schrobenhausenske regije.

Proizvajalci, ki živijo na tem geografskem območju, že več kot 90 let iz roda v rod predajajo svoje znanje in izkušnje z gojenjem špargljev. To znanje in izkušnje omogočajo najboljšo kakovost, ki je podlaga za uspešno trženje.

Sezona špargljev je v tej regiji znana kot „peti letni čas“, ki privablja izletnike in turiste z vseh koncev in krajev. Na temo špargljev je na voljo celo knjiga z opisom izletov po regiji za kolesarje in pohodnike.

V tem času je tako v domačih kuhinjah kot v restavracijah poudarek na špargljih. Domačini in okoli 40 000 obiskovalcev, ki vsako leto ob sezoni špargljev obiščejo Schrobenhausen, so vedno znova presenečeni nad neverjetno domiselnimi recepti. Ob tej sezoni se na tržnicah največ prometa ustvarja s proizvodi iz špargljev.

Veliko obiskovalcev z vsega sveta, okoli 10 000 na leto, privabi tudi Evropski muzej špargljev v Schrobenhausnu, ki poudarja povezanost schrobenhausenske regije s šparglji.

Od leta 1975 vsako leto potekata izbor in kronanje schrobenhausenske kraljice špargljev, ki nato opravi številne intervjuje za radio, televizijo in tisk ter tako ponaša sloves schrobenhausenskih špargljev prek meja njihovega domačega kraja.

O njihovem ugledu pričajo tudi študije Tehnične univerze v Münchnu in podatki o cenah iz Osrednjega organa za poročanje o trgu in cenah (Zentrale Markt- und Preisberichtstelle, ZMP), nemškega organa za podporo kmetijstvu in prehrambni industriji, sam ugled pa temelji na lastnostih, ki se tam proizvajajo.

Sklic na objavo specifikacije

Markenblatt, 6. zvezek, z dne 11.2.2005, del 7, str. 1770

(http://www.publikationen.dpma.de/DPMApublikationen/dld_gd_file.do?id=8)